Document ID: 32014R1341

REGULAMENTUL (UE) NR. 1341/2014 AL CONSILIULUI
din 15 decembrie 2014
de modificare a Regulamentului (UE) nr. 1387/2013 de suspendare a taxelor vamale autonome prevăzute în Tariful vamal comun pentru anumite produse agricole și industriale
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 31,
având în vedere propunerea Comisiei Europene,
întrucât:
(1)
Este în interesul Uniunii să suspende total taxele vamale autonome prevăzute de Tariful vamal comun pentru 135 de produse care nu figurează în prezent în anexa I la Regulamentul (UE) nr. 1387/2013 al Consiliului (1). Aceste produse ar trebui, prin urmare, să fie incluse în anexa menționată.
(2)
Nu mai este în interesul Uniunii să mențină suspendarea taxelor vamale autonome prevăzute în Tariful vamal comun pentru 52 dintre produsele care sunt incluse în prezent în anexa I la Regulamentul (UE) nr. 1387/2013. Prin urmare, produsele respective ar trebui eliminate din anexa menționată.
(3)
Este necesară modificarea descrierii produselor în cazul a 29 de suspendări incluse în anexa I la Regulamentul (UE) nr. 1387/2013, pentru a se ține cont de evoluția tehnică a produselor și de tendințele economice ale pieței sau pentru a realiza adaptări lingvistice. În plus, având în vedere modificările aduse Nomenclaturii combinate începând cu 1 ianuarie 2015, ar trebui modificate codurile TARIC pentru alte 95 de produse. Totodată, pentru un produs, clasificarea multiplă nu mai este considerată necesară. Suspendările pentru care sunt necesare modificări ar trebui eliminate din lista suspendărilor care figurează în anexa I la Regulamentul (UE) nr. 1387/2013, iar suspendările modificate ar trebui reintroduse în lista respectivă.
(4)
Suspendările tarifare ar trebui reexaminate periodic, cu posibilitatea eliminării lor la cererea unei părți interesate. În cazul în care acest lucru este justificat de interesul Uniunii, suspendarea tarifară este prelungită și se stabilește o nouă dată de reexaminare.
(5)
În cazul a 184 de produse, este necesar, în interesul Uniunii, să se modifice data de reexaminare obligatorie, pentru a permite importurile scutite de taxe vamale după data respectivă. Produsele în cauză au fost reexaminate și s-au stabilit noi date pentru următoarea lor reexaminare obligatorie. Prin urmare, aceste produse ar trebui eliminate din lista suspendărilor care figurează în anexa I la Regulamentul (UE) nr. 1387/2013, iar suspendările modificate ar trebui reintroduse în lista respectivă.
(6)
Este necesar, în interesul Uniunii, să scurteze perioada de reexaminare obligatorie prevăzută pentru patru produse. Suspendările aferente acestor produse ar trebui prin urmare eliminate din lista suspendărilor care figurează în anexa I la Regulamentul (UE) nr. 1387/2013, iar suspendările modificate ar trebui reintroduse în lista respectivă. Pentru a se asigura în mod adecvat aplicabilitatea continuă a suspendării (fără nicio întrerupere), suspendarea legată de produse având codurile TARIC ex 8501320050 și ex 8501330055 ar trebui să se aplice de la 1 ianuarie 2014.
(7)
Din motive de claritate, rubricile modificate ar trebui marcate cu un asterisc.
(8)
Pentru a face posibilă o monitorizare statistică adecvată, anexa II la Regulamentul (UE) nr. 1387/2013 ar trebui completată cu unități suplimentare pentru unele dintre produsele noi pentru care se acordă suspendări. Din motive de coerență, unitățile suplimentare alocate produselor eliminate din anexa I la Regulamentul (UE) nr. 1387/2013 ar trebui eliminate și din anexa II la regulamentul respectiv.
(9)
Prin urmare, Regulamentul (UE) nr. 1387/2013 ar trebui modificat în consecință.
(10)
Deoarece modificările prevăzute în prezentul regulament ar trebui să se aplice de la 1 ianuarie 2015, regulamentul ar trebui să se aplice de la data respectivă și să intre în vigoare la data publicării în Jurnalul Oficial al Uniunii Europene,
ADOPTĂ PREZENTUL REGULAMENT:
Articolul 1
Regulamentul (UE) nr. 1387/2013 se modifică după cum urmează:
1.
Tabelul din anexa I se modifică după cum urmează:
(a)
între titlu și tabel se introduce următoarea notă:
„(*)
Suspendare care vizează un produs din prezenta anexă pentru care codul NC sau TARIC sau descrierea sau data de reexaminare obligatorie a fost modificată prin Regulamentul (UE) nr. 722/2014 al Consiliului din 24 iunie 2014 de modificare a Regulamentului (UE) nr. 1387/2013 de suspendare a taxelor vamale autonome prevăzute în Tariful vamal comun pentru anumite produse agricole și industriale (JO L 192, 1.7.2014, p. 9) sau prin Regulamentul (UE) nr. 1341/2014 al Consiliului din 15 decembrie 2014 de modificare a Regulamentului (UE) nr. 1387/2013 de suspendare a taxelor vamale autonome prevăzute în Tariful vamal comun pentru anumite produse agricole și industriale (JO L 363, 18.12.2014, p. 10).”
;
(b)
se elimină următoarea notă dintre titlu și tabel:
„(*)
Suspendare care vizează un produs enumerat în prezenta anexă al cărui cod NC sau TARIC, descriere a produsului sau dată de reexaminare obligatorie au fost modificate prin Regulamentul (UE) nr. 722/2014 al Consiliului din 24 iunie 2014 de modificare a Regulamentului (UE) nr. 1387/2013 de suspendare a taxelor vamale autonome prevăzute în Tariful vamal comun pentru anumite produse agricole și industriale (JO L 192, 1.7.2014, p. 9).”
;
(c)
rândurile corespunzătoare produselor enumerate în anexa I la prezentul regulament se introduc în ordinea codurilor NC indicate în prima coloană a tabelului din anexa I la Regulamentul (UE) nr. 1387/2013;
(d)
se elimină rândurile corespunzătoare produselor ale căror coduri NC și TARIC sunt indicate în anexa II la prezentul regulament.
2.
Anexa II se modifică după cum urmează:
(a)
se adaugă rândurile corespunzătoare unităților suplimentare ale căror coduri NC și TARIC sunt indicate în anexa III la prezentul regulament;
(b)
se elimină rândurile corespunzătoare unităților suplimentare ale căror coduri NC și TARIC sunt indicate în anexa IV la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2015.
Cu toate acestea, în cazul produselor cu codurile TARIC ex 8501320050 și ex 8501330055, se aplică de la 1 ianuarie 2014.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 decembrie 2014.

Labels: 3
1
15
6